Det flyder med flasker, fiskenet, spande, cigaretskodder og plastikposer på de danske strande, og derfor har Miljøministeriet uddelt 1,6 millioner kroner til at få ryddet op. Lille Vildmosecentret har modtaget 96.000 kroner til en indsats, der rent geografisk skal dække strandarealet mellem Egense og Øster Hurup. - Det blev jeg glad for. Jeg synes, det er en vigtig indsats, så det er dejligt, der bliver afsat en pulje til sådan nogle aktiviteter her, siger Bo Gregersen, direktør for Lille Vildmosecentret. Det er både offentlige myndigheder, private selskaber og borgere, der kan ansøge om tilskud til at fjerne plastik på strandene. Projekter kan modtage op til 500.000 kroner, der kan gå til eksempelvis skraldeposer og forplejning. - Vi synes, der trænger til at blive ryddet op på kysten. Der er fyldt med plastik efterhånden i alle verdens farvande, og da vi er et naturcenter, sætter vi stor pris på, at vi kan hjælpe til at få ryddet op i det plastik, der så ryger i land. Planen er, at frivillige skal hjælpe med oprydningsindsatsen, der skal igangættes i løbet af april 2022, når Lille Vildmosecentret igen åbner op efter vinteren. - Det bliver noget med offentlige arrangementer, hvor vi forsøger at kalde så mange aktive naturbrugere sammen som muligt, så vi kan få renset op.
Lille Vildmosecentret har modtaget 96.000 kroner fra Miljøministeriet, der i løbet af foråret skal bruges til at fjerne plastik på stranden fra Egense til Øster Hurup.